Papersnake/gushiwen huggingface dataset:
妙智洞
陈尧叟（宋代）

追忆经行三十年，漫山桃李竞争妍。
于今棠棣花成萼，我已童颜射酒红。
水调歌头（昏发乌江，朝至湖阴，月正午，舟中作）
程必（宋代）

玉女扫天净，雍观掠江宽。问君何事底急，夜半挟舟还。三岛眠龙惊觉，万顷明琼碾破，凉月照东南。碧气正吞吐，满挹漱膺肝。

烟篷上，乘云象，皎天关。人间已梦，我独危坐玩漫汗。螭殿黄昏未锁，鹤＿翩跹蜚下，共吸酒壶乾。兴罢吹笙去，风露五更寒。
盛山十二诗。茶岭
韦处厚（唐代）

顾渚吴商绝，蒙山蜀信稀。千丛因此始，含露紫英肥。
鸡伏鹜
姜特立（宋代）

水游陆走不同生，濡足相随有至情。
早晚拍浮春浪去，岂知垂翅到天明。
题雅雨师借书图
李葂（清代）

旋假旋归未得闲，十行俱下片时间。百城深入便便腹，直抵荆州借不还。
蜀道难送王震甫之临邛省刺史兄
徐熥（明代）

蜀道本是蚕丛域，古来元不通中国。
秦帝金牛计太奇，五丁费尽开山力。
鬼斧神功山为开，悬崖绝壁真奇哉。
滟滪瞿塘水势猛，波流日夜声喧豗。
中有畏途称剑阁，羊肠鸟道山形恶。
天梯石栈度偏难，鬼见为愁蛇为却。
猿狖呼群接臂行，山魈野魅作人声。
愁云惨淡日无色，行人此际难为情。
蜀道之难已如此，临邛险恶尤无比。
风俗由来似吐番，州城半绕平羌水。
君家伯氏贤大夫，五马蹀躞专城居。
几度经过九折阪，宁为叱驭无回车。
闽蜀山川何隔越，寻兄万里堪愁绝。
匕首长飞象耳云，马头几看峨眉月。
于今西北正烽烟，羌笛胡笳听惨然。
中宵起坐肠空断，客路思家泪欲连。
蜀道之难应莫叹，长途惟有加餐饭。
鹡鸰原上正相思，劝君休起乡关恨。
落梧
董嗣杲（宋代）

梧叶几片飞，三日西风急。
新月冷银床，床下孤螀泣。
近村
陆游（宋代）

去去柴车十里中，竹林密处路才通。
渐闻水磑知村近，遥望禾囷喜岁丰。
渔艇往来春浪碧，人家高下夕阳红。
百钱又向旗亭醉，自笑吾生亦未穷。
看美人放纸鸢（五首）
杨宛（明代）

薄情如纸竹为心，辜负丝丝用意深。
一自飞扬留不住，天涯消息向谁寻。
晚晴
项安世（宋代）

一雨草木润，新晴天地明。
山川未改色，鸟雀已欢声。
客子喜相语，田家尤未平。
似闻陂偃拆，掘井得深坑。
义鸽三章
杨维桢（元代）

吁吁兮飞奴，好尔匹兮哺尔雏。
吁嗟尔德兮，均慈爱于鸬鸪。
吁吁兮飞奴，离尔俦兮别尔家。
吁嗟尔劳兮，比鸿雁兮将书。
吁吁兮飞奴，欻相失兮妇夫。
死者兮已矣，生谁适兮与娱。
朝不粒兮无与呼，莫不室兮无与居。
岂无他俪兮，我俪不如。
阅七日以死兮，矢一节而弗渝。
吁嗟尔烈兮，继比兴乎关雎。
仲秋同人拟补韩昌黎登华岳诗即用韩衡山诗韵
傅玉书（清代）

臣承帝命佐相公，乘骢司马行师中。天威遥夺魑魅魄，敌忾争效貔虎雄。

涂经华岳纵轻策，万八千丈诚难穷。此时清霁值秋半，臣掌岌嶪生高风。

意象惨淡慎语笑，真觉呼吸青旻通。白云丹霞起足下，绣苔石室嵌晴空。

天台势拄玉宇正，莲华光抱朱曦融。省方西极帝所驻，岳灵守护非其宫。

真泉玉盆混虚碧，瑶芝琪树纷蕤红。采芝酌泉食且饮，芳香精白生予衷。

俯仰六合但直视，凭吊万世惭藐躬。古称登岱小天下，孔子既没无敢同。

自顾不在弟子列，斯文未丧责未终。即如此行庙算定，雅颂待纪神圣功。

题诗未毕日将入，洪河落处烟冥濛。照我苍颜立华顶，挥洒爽气横关东。
辛卯仲冬雨中作二首 其一
刘基（明代）

江城积阴愁玄冬，千家万家云水中。乌啼黄昏雁叫夜，鼓角惨澹愁悲风。

青灯无光掩关坐，饥鼠相衔啼过我。读罢残书有所思，冻雨霏霏泪交堕。
丙午除夕与寅长路龙峰寓长沙共酌
张天赋（明代）

今夕是何夕，爆竹声相望。一年今夕尽，明日转韶光。

突兀龙峰子，名家出大邦。妙龄破万卷，精制擅三长。

豪气冲牛斗，珠玑灿锦囊。九苞誇哕哕，千顷羡汪汪。

昔振江津铎，门墙桃花芳。迹熙膺课最，乔擢应星郎。

相见虽云晚，情浓道义香。东南人万里，聚首饯椒觞。

帘外雪花落，尊前烛焰煌。誓心家国事，协力共担当。

梗化锄强暴，归心戢善良。作人先教化，思下首农桑。

拟副明时望，休誇汉世良。清风遗爱远，千古落浏阳。
登山谷寺上方答皇甫侍御卧疾阙陪车骑之后
独孤及（唐代）

梵宫香阁攀霞上，天柱孤峰指掌看。汉主马踪成蔓草，

法王身相示空棺。云扶踊塔青霄庳，松荫禅庭白日寒。

不见戴逵心莫展，赖将新赠比琅玕.
过松源晨炊漆公店
杨万里（宋代）

莫言下岭便无难，赚得行人错喜欢。(错喜欢 一作：空喜欢)
政入万山围子里，一山放出一山拦。(政入 一作：正入；围子 一作：圈子；放出 一作：放过)
情诗其四
仓央嘉措（清代）

欲题新词寄娇娘，风吹雨蚀半微茫。
我有相思千般意，百磨不灭铭肝肠。
谢许君瑶
折彦质（宋代）

东坡遗物来归我，两手摩挲思不穷。
举取吾家阿堵物，愧无青玉案酬公。
和邓慎思重九考罢试卷书呈同院诸公
余干（宋代）

庭实方期国士充，知音须办铎符钟。孔融爱客樽常满，摩诘思符节又逢。

鸟养任真终自适，彘谋伤性竟谁从。开门预计无多日，犹起清愁暮霭浓。
偈四首
释继昌（宋代）

泥佛不度水，一道灵光照天地。
堪羡玄沙老古锥，不要南山要鳖鼻。
糖多令
刘辰翁（宋代）

日落紫霞洲。兰舟稳放流。玉虹仙、如在黄楼。何必锦袍吹玉笛，听欸乃、数声秋。

赤壁舞涛头。周郎还到不。倚西风、袅袅余愁。唤起横江飞道士，来伴我、月中游。
一丛花（杏花）
赵长卿（宋代）

柳莺啼晓梦初惊。香雾入帘清。胭脂淡注宫妆雅，似文君、犹带春酲。芳心婉娩，媚容绰约，桃李总消声。

相如春思正索索。无奈惜花情。曲栏小槛幽深处，与殷勤、遮护娉婷。姚黄魏紫，十分颜色，终不似轻盈。
九巳丁日北禅寺登高 其二
靳昂（清代）

风回涧曲冷侵衣，鸟道盘空入翠微。黄叶满山人语寂，钟声穿破白云飞。
五禽咏 其三 提葫芦沽美酒
耶律铸（宋代）

黄垆邈若山与河，人生安乐孰如他。为提葫芦沽美酒，快唤灵均听浩歌。
贺陈毓瑞六十辰二首 其一
章诚叔（清代）

自识元方近卅年，相知推及季方贤。分途幽兖谋生活，故国河山感变迁。

我愧辁材甘退处，君优制锦色常鲜。孝思不匮承遗意，瞻族怜贫仔一肩。
村居 其一
顾翃（清代）

顿作无家客，偏为间道行。艰难脱贼手，辛苦出危城。

破甑悲身脱，虚舟任死生。凄凉《穷鸟赋》，弓影莫频惊。
虹桥
胡仲弓（宋代）

才过虹桥渡，漫山皆紫泥。
鸥边秋水落，牛背夕阳低。
酒向污樽饮，诗从板壁题。
江郎在何许，灵石与天齐。
上裴大夫二首
贯休（唐代）

我有一端绮，花彩鸾凤群。佳人金错刀，何以裁此文。

我有白云琴，朴斫天地精。俚耳不使闻，虑同众乐听。

指指法仙法，声声圣人声。一弹四时和，再弹中古清。

庭前梧桐枝，飒飒南风生。还希师旷怀，见我心不轻。
与宜兴邵天锡小饮象鼻岭
王鏊（明代）

漠漠轻阴雨复晴，晴时还不废郊行。困依石几岚侵座，醉吸湖波滟入觥。

小圃荒畦春事动，落霞孤鹜暮山横。何如罨画溪边路，共坐兰舟荡月明。
奉送纯父元之昆仲
赵蕃（宋代）

春江足风雨，雨里送江行。
黄绶我白下，弦歌翁武城。
题舆适兹地，捧檄重相并。
邂逅得兄弟，从游成友生。
临分皆有赠，虽病可忘情。
中垒经穷旨，建安诗著名。
绝知传世远，可但决科荣。
江右连江左，相期茂厥声。
游郭希吕石洞二十咏·小烂柯
刘过（宋代）

游戏一弹棋，岁月驹隙过。
不如两忘机，石上跏趺坐。
同蔡士备冲雨寻药山古刹叙别二绝 其一
胡直（明代）

松韵还同说偈时，峰头谁度笑声迟。我来不乞山僧法，莫拟重经李习之。
江城子
沈与求（宋代）

亦次韵和呈，因以自见穷寂之态
华灯高宴水精宫。浪花中。意无穷。十载江湖，重绾汉符铜。应有青藜存往事，人缥缈，佩丁东。
卧听萧寺响疏钟。渡溪风。转空濛。月上孤窗，邻唱有渔翁。追念使君清坐久，歌一发，恨千重。
潇湘八景画·江天暮雪
朱瞻基（明代）

大江东去天连水，薄暮萧萧朔风起。
须臾吹却冻云同，六花乱撒沧波里。
桥南桥北树槎牙，隔浦纷纷集晚鸦。
马嘶百折蟠云路，犬吠孤村卖酒家。
俯仰山川同一色，眼前不辨浪花白。
茫茫七泽与三湘，分明皓彩遥相射。
渔翁独酌寒江滨，顷刻琼瑶飞满身。
得鱼醉唱湖南曲，款乃一声天地春。
有时倚棹弄长笛，洞庭景物清无敌。
中流迢递望君山，但见遥空耸银壁。
墨竹
梅尧臣（宋代）

许有卢娘能画竹，重抹细拖神且速。
如将石上萧萧枝，生向笔间天意足。
战叶斜尖点映间，透势虚黍断还续。
粉节中心岂可知，淡墨分明在君目。
赋张参政四老堂
周麟之（宋代）

散策相从倚玉鸠，不须更伴赤松游。
林塘在眼供舒啸，花鸟催诗好劝酬。
一座几盈三百岁，四翁宜寿八千秋。
堂前风物如伊洛，尚欠香山与石楼。
河传 其一
柳永（宋代）

翠深红浅。愁娥黛蹙，娇波刀剪。奇容妙妓，争逞舞裀歌扇。

妆光生粉面。

坐中醉客风流惯。尊前见。特地惊狂眼。不似少年时节，千金争选。

相逢何太晚。
朝散
陆佃（宋代）

使君竟亦不能奇，赖有诗翁壮观池。二百年来无此作，两三人外有谁知。

鱼应变化垂天翼，鹊不经营堕地枝。况复凤毛如得凤，古来遭遇或同时。
赠书礼部主客郎中陆公墓表后　官以子赠
邓林（宋代）

君不见昔日庐陵欧阳崇国公，没时孤子方婴童。

荒坟宿草六十载，荣光忽照重泉中。又不见道隆处士生长元之季，爵禄簪缨徒有志。

宁知身后际承平，名位一朝因子贵。泷冈阡上多松筠，白龙潭里波粼粼。

穹碑文字泣神鬼，紫诰龙凤蟠丝纶。世间父母谁无子，荣耀如斯能有几。

行路无情也动心，魂魄有知宁不喜。虽得死者荣，还为生者悲。

万钟五鼎不迨养，季路空怀负米时。百年岁月奔如马，我亦人间孤露者。

同病相怜情最真，赋就新诗泪如泻。
彦博归自剑阳其家梅已半落作诗见示因次其韵 其二
李流谦（宋代）

溪水泠泠欲雪天，风鬟雾鬓不胜寒。定同子美鄜州月，应恨闺中只独看。
送张大参赴地州赈济
唐璧（明代）

圣主求贤辅治平，我公经济占时名。云间玉垒孤峰出，天上银河一派清。

惠泽已能苏近甸，恩威又喜布边城。吾侪不用伤离别，有脚阳春到处行。
入开善
刘子翚（宋代）

双童肩竹舆，兀兀如乘舟。
及兹朝暑微，远访招提幽。
苍山望中横，清泉脚底流。
所历已殊胜，况乃穷林丘。
僧房在在凉，逢迎足茶瓯。
岸帻幽鸟鸣，横琴素烟浮。
倦借一榻眠，吾生复何求。
薰风溪上来，虚檐散飕飕。
开怀若倾倒，忽去不可留。
人间苦炎热，物外常清秋。
或名非所期，聊寻赤松游。
中秋
释元肇（宋代）

今夜中秋月，相看异楚江。侵阶如有雪，透屋欲无窗。

鹊为无枝绕，钟因得句撞。不知风露冷，吟到影成双。
句 其十七
刘敞（宋代）

世乱颍水浊，世治颍水清。
重和四首 其二
冯山（宋代）

郡筵潇洒宴清流，疏懒相从伴奂游。但喜狂歌犹应节，不知衰发已伤秋。

多情共把金英看，厚赠惭无玉案酬。未去且为诗酒会，萧萧休咏白蘋洲。
送春诗
项安世（宋代）

堕红一片已堪疑，吹到杨花事可知。借问春归谁与伴，泪痕都付石榴枝。
再用前韵各赋三解
吴潜（宋代）

密云能雨自西方，不假巫{上八下几右王}解息殃。
地产固八滋物产，天凉那更挟心凉。
未忧悬釜供苏爨，何事量沙作糗粮。
临得颜公乞米帖，从今岁岁只珍藏。
答赵景猷
曹摅（魏晋）

泉竭龙逝。
树茂鸟聚。
郁彼北林。
招其侪侣。
嗟我孤根。
枝叶胥胥。
岁寒靡托。
远播江渚。
寒食相将诸子游翟得园十诗
杨万里（宋代）

驱使花枝苦未休，平章诗句政宜搜。
无端一窦西窗日，不遣吾人略小留。
飞来山
安稹（宋代）

升山游罢到贤沙，松桧阴中一境赊。
自愧簪缨趋仕路，翻怜泉石属僧家。
寻穷越国真仙迹，见尽闽封好物华。
幸接凭熊拥千骑，红旌归去照残霞。
寄沈慎之 其二
庄昶（明代）

老拙元无半寸长，逢君不语只空狂。白头静里焚香坐，长记移舟过溧阳。
县中秋宿
姚合（唐代）

鼓绝门方掩，萧条作吏心。露垂庭际草，萤照竹间禽。

棋罢嫌无月，眠迟听尽砧。还知未离此，时复更相寻。
祝英台近 九秋望日访卞玉京墓，同人分咏得影字，墓在慧山祁陀寺锦树林
杨抡（清代）

碧云窝，黄叶径。古寺一声磬。秋满空山，愁绪暗相引。

可堪蔓草满迷，香魂何处，添多少、雨昏花暝。

万千恨，只恨地老天荒，惊鸿杳无影。玉已成烟，春梦几曾醒。

试看半壁斜阳，霜林似锦，怕凤子、归来难认。
和韩燕河南府秀才送周光宗
王十朋（宋代）

吾皇尚柔理，北客来输平。投戈讲文艺，虞庠萃群英。

蔼蔼六年间，人物如西京。菁莪各成材，龙虎巍标名。

东嘉号多士，半作鸿都生。昭然藻鉴中，不负事业精。

先进日通显，天衢作雷轰。后生益可畏，行艺方蜚声。

贤哉汝南丈，头角令人惊。撑肠饱文史，欲振三年鸣。

偃蹇未如志，造物殊无情。归来务遵养，绝意蜗角争。

高堂有慈亲，禄养须大烹。壮怀不能已，千里提短檠。

掉头脱尘鞅，举翼摩太清。贱子忝交末，平生荷推诚。

缅怀去年春，驾言共西征。悠悠旧时路，君今独先行。

江梅弄春色，爱日烘新晴。勿惮行役苦，会见归来荣。
先皇后亲蚕图成命弆藏蚕馆并志以诗
弘历（清代）

农桑并重以身先，创举崇祠荐吉蠲。秋叶哀蝉惊一旦，春风浴茧罢三年。

宛看盆手成新卷，益觉椎心忆旧弦。柘馆萧条液池上，分明过眼阅云烟。
贺新郎（秦淮观斗舟有感，追和思远楼）
王奕（元代）

惆怅秦淮路。慨当年、商女谁家，几多年数。死去方知亡国恨，尚激起、浪花如语，应不危攥又谁省、此时情绪。云盖拥，翠阴午。

汩罗无复灵均楚。到如今、荃蕙椒兰，尽成禾黍。疑是<豕龙>龙穿王气，遗恨六朝作古。□留与、浮歌载醑。天外长江浑不管，也无春无夏无晴雨。流岁月、滔滔去。
乌
李錞（宋代）

城头老乌尾毕逋，呀呀飞来声相呼。未央宫殿夜方徂，红靴玉带开金铺。

宝蟾吐水石芙蕖，日奉君王同欢虞。舞衣香坠红氍毹，漏声琤琤滴铜壶。

乌啼未已星渐无，炯炯烛龙上天衢。万年枝影转扶疏，峨峨当殿群臣趋，请上当时无逸图。
汝南迁居
苏辙（宋代）

病暑暑已退，思归未成归。人事不可期，当受不当违。

客居汝南不，未觉吾庐非。忽闻鹊反巢，坐使鸠惊飞。

三绕择所安，一枝粗得依。我来众草生，渐见百卉腓。

天行若循环，物化如发机。闭目内自观，此理良密微。
后溪挽诗 其二
洪咨夔（宋代）

气象融三极，规摹隘九州。天津朝发轫，野渡晚横舟。

卫道身何爱，忧时死未休。落花春寂寂，万古蜀江流。
咏狗蚤
李贞白（唐代）

与虱都来不较多，zh挑筋斗太喽罗。

忽然管著一篮子，有甚心情那你何。
用韵自述
刘黻（宋代）

掩关谁复抱琴来，静坐工夫欲换胎。
事到平心方是道，行希前哲奈非才。
镜中华发侵寻矣，松下衰翁矍铄哉。
畎畎未能忘一饭，经纶犹愿济云雷。
云峰歌
戴亨（清代）

自古夏云多奇峰，奇峰乃在山之中。披襟临风向山坐，山峰云峰争插空。

初如群仙戏山麓，山中有石若琼玉。初平叱之欲成羊，崭然石上生头角。

鬼物狰狞杂遝来，飙轮火炬空中排。紫焰光，腾赤蛇，仙灵奄忽遭焚摧。

目眩心摇骇奇绝，淅淅凉飙起天末。怪形诡状须臾间，纷纷落落归澌灭。

我因述作云峰歌，云峰变幻亦何多。眼前荣悴速如此，古来万事复如何。
满庭芳·瑞霭非烟
佚名（宋代）

瑞霭非烟，小春良月，翠开五叶阶蓂。补陀现相，今日庆生辰。江阶芳流秀国，芝兰茂、世袭簪缨。天恩厚，金花屡锡，偕老共卿卿。画堂，歌舞处，香浮宝鸭，寿酒频斟。愿朱颜绿鬓，常似青春。待得蟠桃三熟，与群仙、会宴西清。台星照，婺星箕耀，南极镇长明。
赠白马王彪·并序
曹植（两汉）

黄初四年五月，白马王、任城王与余俱朝京师、会节气。到洛阳，任城王薨。至七月，与白马王还国。后有司以二王归藩，道路宜异宿止，意毒恨之。盖以大别在数日，是用自剖，与王辞焉，愤而成篇。

谒帝承明庐，逝将归旧疆。清晨发皇邑，日夕过首阳。伊洛广且深，欲济川无梁。泛舟越洪涛，怨彼东路长。顾瞻恋城阙，引领情内伤。

太谷何寥廓，山树郁苍苍。霖雨泥我涂，流潦浩纵横。中逵绝无轨，改辙登高岗。脩坂造云日，我马玄以黄。

玄黄犹能进，我思郁以纡。郁纡将何念，亲爱在离居。本图相与偕，中更不克俱。鸱枭鸣衡轭，豺狼当路衢。苍蝇间白黑，谗巧令亲疏。欲还绝无蹊，揽辔止踟蹰。(衡轭 通：衡扼)

踟蹰亦何留？相思无终极。秋风发微凉，寒蝉鸣我侧。原野何萧条，白日忽西匿。归鸟赴乔林，翩翩厉羽翼。孤兽走索群，衔草不遑食。感物伤我怀，抚心长太息。

太息将何为，天命与我违。奈何念同生，一往形不归。孤魂翔故域，灵柩寄京师。存者忽复过，亡殁身自衰。人生处一世，去若朝露晞。年在桑榆间，影响不能追。自顾非金石，咄唶令心悲。

心悲动我神，弃置莫复陈。丈夫志四海，万里犹比邻。恩爱苟不亏，在远分日亲。何必同衾帱，然后展慇懃。忧思成疾疢，无乃儿女仁。仓卒骨肉情，能不怀苦辛？

苦辛何虑思，天命信可疑。虚无求列仙，松子久吾欺。变故在斯须，百年谁能持？离别永无会，执手将何时？王其爱玉体，俱享黄发期。收泪即长路，援笔从此辞。
道中即事 其二
姚勉（宋代）

雾气澒濛水气蒸，上与寒日争昏明。江心有船不可见，惟闻咿哑摇橹声。
元日雪
韩琦（宋代）

人正开统发新阳，盈尺稀逢雪载滂。不必宫声符善岁，却应和气得嘉祥。

同云几刻藏春色，利泽经时洽众芳。遥想九天排晓仗，六花吹入万年觞。
题点易娄君复
王义山（宋代）

伏羲先天易，其初一太极。
太极生阴阳，阴阳各有画。
濂溪何所生，妙得于太极。
极上作一圈，一圈只是白。
伏羲已为赘，大小圈更十。
不知果何意，多是祖河图。
所以负笭者，敢于嗤吾徒。
愿与易相忘，圈点画皆无。
麻姑山一首赠陈仲父贤良兼泰伯先生
黄通（宋代）

麻姑山直斗牛角，形胜拥断东南隅。五百年来畜英气，特为吾宋生真儒。

李姓觏名泰伯字，风骨古秀飘髯须。其人于世少似者，无乃稷契荀孟徒。

自伤出处苦奇剥，不得寸禄遮妻孥。归来筑室郡北郭，反关唯作文字娱。

先生之门足高第，中间仲父有辈无。曾继先生列科举，简编满载三十车。

先生不遇子亦退，高文懿行夸江湖。麻源谷口田数顷，岁计取足无赢馀。

生涯俯就隐意决，便弃城邑庐郊墟。上有慈亲享甘旨，下有子弟森庭除。

平生胸臆渺溟渤，惟学虞卿穷著书。平生志气薄云汉，惟学子陵閒钓鱼。

每当春秋社时候，万象潇洒神仙居。岩花野卉照几席，溪风谷霭清襟裾。

先生乘兴或还往，杀鸡炊黍开尊壶。共评古今正经史，不知口角清涎濡。

名教果有如是乐，彦辅之言诚岂诬。莲社竹溪诧高逸，究竟未免归狂愚。

争如仲父与泰伯，相乐以道情愉愉。文酒逢迎二十载，一日不见已为疏。

松门大开俗不到，水云轩槛空清虚。仰爱二友嗟不与，欲别仙墅犹踟蹰。
酬李学士寄簟
鱼玄机（唐代）

珍簟新铺翡翠楼，泓澄玉水记方流。

唯应云扇情相似，同向银床恨早秋。
次栾子仁韵送别四首 其四
王守仁（明代）

道听涂传影响前，可怜绝学遂多年。正须闭口林间坐，莫道青山不解言。
谨次府判朝议江公之韵·游阳华
陈邦庆（宋代）

断崖藏胜境，别是一壶天。
怪石垂云乳，飞虹跨玉泉。
丹青难下笔，造化不知年。
文字工题品，漫郎优史迁。
试陈瞻 其七
李之仪（宋代）

万口弥陀未饭前，西方境界每依然。何须更学王文度，那处元非极乐天。
颂证道歌·证道歌
释印肃（宋代）

吾早年来积学问，冲风冒雨多迷闷。
一到曹溪更不疑，方知往昔虚劳顿。
甲辰年五月十五日夜澧阳观月
沈辽（宋代）

少年怅不乐，明日何为哉。扬眉一遐赏，寂寂更伤怀。

念昔吾州乐，泛舟湖上来。佳宾适所好，欢计成金罍。

妖歌有送响，度曲清且哀。留连夕阳下，夜色起山隈。

光明水晶域，素彩中天开。龙香弄微风，四顾绝纤埃。

澄波照上下，倒影出瑶台。红烛渐向微，始知夜漏催。

美人屡更衣，含笑玉山隤。欢乐殊未央，鼓枻中洲回。

人生无忧患，遇乐且衔杯。怅余失交臂，万里来天涯。

羁愁那无感，情虑长如灰。神游忽自笑，安知顾形骸。
永兴道中遇雨赋寄李果卿明府
邓云霄（明代）

途经九折不胜悲，况值川原暮雨时。野鸟频呼泥滑滑，征人空叹路迟迟。

愁霖旧曲那堪听，叱驭雄心且自持。休向浮云问秦岭，蓝关风雪想如斯。
挽东莱先生
孟行古（宋代）

道学方勤绩，亨途渐致身。
苍天倾我泪，今日丧斯人。
弟子群经富，先生一语真。
发挥馀事业，何处不书绅。
减字木兰花
陈星垣（清代）

年年团扇。玉颜愁绝秋风换。添了吟虫。几簇幽花飐冷红。

遥情万里。天远栏杆人独倚。半臂须催。月满西楼待雁回。
龟堂杂兴
陆游（宋代）

方石斛栽香百合，小盆山养水黄杨。
老翁不是童儿态，无奈庵中白日长！
陈文恭公挽词
楼钥（宋代）

致主唐虞上，东山志不渝。
衮衣重入觐，胡骑敢长驱。
梦已商楹奠，朝犹汉殿趋。
哀荣极终始，何止渡江无。
春日即事二首
王义山（宋代）

步屧随风过柳川，眼前气象觉熙然。
勾萌甲拆皆春意，鱼跃鸢飞遂性天。
绿草方浓山尽发，紫芽新迸蕨初拳。
自形自色何容巧，禀赋元来物得偏。
颂古七十六首 其四十二
释士圭（宋代）

到老不曾开语路，临行回首却叮咛。深深海底犹嫌浅，直向金刚水际行。
来凤诗
林熙春（明代）

闻鸟居丹穴，其名曰凤皇。九苞成羽翼，五采焕文章。

有竹方思集，非梧不惮翔。庭仪徵舜协，岐啸兆周昌。

千载难绳美，吾朝可绍芳。圣明方缵服，天启正垂裳。

朝讲誇前代，弓旌遍四方。蜀黔陈露布，齐鲁复金汤。

丞弼充阿阁，台谏儗朝阳。抱义刑章略，戴仁赈贷详。

讴歌腾宇宙，清淑萃河梁。今日禹州境，汉世颍川乡。

曾谓次公异，宁如冲主庆。羽王来远岫，审览下高冈。

细雨毫光润，卿云顶盖妆。万禽环左右，数日始飞扬。

两使陈方至，九重喜未央。太和虽致瑞，交儆始为康。

转忆文偕舜，亦忧苗与羌。祯祥焉足恃，兢业莫相忘。
谒杜樊川祠
马苏臣（清代）

杏花村上草离离，古屋斜阳漾酒旗。知己一人牛节度，风流绝代杜分司。

曾闻战论谙兵略，只为情多看水嬉。自去骚坛无格调，瓣香低首拜灵祠。
寄无得头陀
贾岛（唐代）

夏腊今应三十馀，不离树下冢间居。貌堪良匠抽毫写，

行称高僧续传书。落涧水声来远远，当空月色自如如。

白衣只在青门里，心每相亲迹且疏。
郊居晚行呈章令四首
赵蕃（宋代）

人言乐岁好催科，吾今方知自拊摩。
要识田家略无事，杀鸡为黍自相过。
再寄高季迪
吕敏（明代）

空谷白驹那可羁，高踪只欲慕天随。
吴江日去应无恙，甫里春来定有诗。
花忆杏园携酒日，雨思山馆听莺时。
去年乱里从游处，肯信于今又别离。
【双调】庆东原_题情云轻散
刘时中（元代）

题情
云轻散，月易残，女萧何成败了些风流汉。冯魁硬铲，双渐紧赶，小姐先赸。今夜惜花心，明月伤春叹。
和陆慧晓百姓名诗
沈约（南北朝）

建都望淮海。
树阙表衡稽。
井干风云出。
柏梁星汉齐。
皇王临万宇。
惠化覃黔黎。
吉士服仁义。
宿昔秉华圭。
庸贤起幽谷。
钦言非象犀。
端委康国步。
偃息召邦携。
举政方分策。
易纪粲金泥。
伊余沐嘉幸。
由是别园畦。
曾微涓露答。
光景遂云西。
方随炼丹子。
薄暮矫行迷。
赠蔡伯世
韩驹（宋代）

君家夫人林下风，长斋绣佛鸣金钟。侍儿百指亦清净，凌晨梵呗声摩空。

潭潭大第依乔木，日午捲帘按丝竹。古调犹歌于蔿于，丽词不唱新翻曲。

有美一子天麒麟，孟嘉外孙见渊明。扫地焚香坐弦诵，不闻梵呗连歌声。

俗子何由共杯酒，容我叩门呼小友。欲求百万钱买邻，倒囊只有诗千首。

安得一把茆盖头，榆林从君父子游。敢期丝竹娱下客，但喜白业同精修。

秃襟短帽纷纷是，眼明见此褒衣士。和诗论道有馀闲，为语故家遗俗事。
送李敬则之升扬
朱继芳（宋代）

江北江南一叶舟，凭将往事问东流。
锦帆月冷琼花夜，绮阁风高玉树秋。
杜牧三生开笑口，刘郎五绝掉吟头。
淮山眼见诗人惯，高筑诗坛汗漫游。
蔷薇
张明中（宋代）

长养风来新样凉，蔷薇娇姹靓浓妆。
贵妃得酒沁红色，更着领浓龙脑香。
万花卸尽锦机空，留得蔷薇揖晓风。
賸把胭脂匀笑靥，不施铅粉涴潮红。
东君来与夏交割，西子出为春送终。
不是□□闲暇客，也拚终日对芳丛。
会性之山中二首 其一
释德洪（宋代）

秋来林下偶相寻，松雨风泉一径深。小立听君临水语，十分知我住山心。
借明秀轩韵送赵推入幕二首
刘宰（宋代）

纷纷末俗假成真，幕府归来岁聿新。
万里终存江海志，一毫莫染簿书尘。
次韵和答圆明老师二首 其一
周紫芝（宋代）

平生作剧谩逢场，枘凿由来苦未当。笑我弹冠方适越，看谁纫佩独沉湘。

捧心政恐元非病，怒臂前知不自量。它日小松山下路，合分风月与徜徉。
寒食清明十首
刘克庄（宋代）

村酒家家熟，溪船处处通。
香山妄分别，学士与谁翁。
表兄方剑华农部久参董军去岁言不见用今将赴蜀省其弟和斋刺史相见西安信宿而别赋二诗 其一 赠剑华
夏孙桐（清代）

难得长安又日边，乱离樽酒一潸然。愁吟玉垒浮云句，亲见铜驼堕棘年。

黄祖腹中终水石，朱公舟外自湖烟。春芜十里城南路，肠断荥阳共祭篇。
和竖伯梅六题一孤芳二山间三雪中四水边五月
胡寅（宋代）

未开疎蕊著诗催，依约蜂声欲隐雷。
姑射坐中亲绰约，岭头空有路萦回。
行次淮安甘蔗因悼同门友被谴没于京
王恭（明代）

伤心不见旧同游，离思萧萧醉未休。暮雨门临青蔗圃，夕阳潮未白沙洲。

几家烟火遗民在，千里江陵去国愁。莫怪行人倍惆怅，羊昙何事泣西州。
题徐季功画二古木二首六言 其二
周紫芝（宋代）

何处千年双干，未嫌雪虐风饕。楚士两龚介洁，孤竹二子清高。
减字木兰花 调送杨原山次桂翁韵
符锡（明代）

还来暂去。海天踪迹男儿志。射影难妨。子夜歌残急就章。

行吟影古。忠悬霄汉心同苦。济险惟贞。周道还看似砥平。
爆竹行
范成大（宋代）

岁朝爆竹传自昔，吴侬政用前五日。
食残豆粥扫罢尘，截筒五尺煨以薪；
节间汗流火力透，健仆取将仍疾走；
儿童却立避其锋，当阶击地雷霆吼。
一声两声百鬼惊，三声四声鬼巢倾；
十声百声神道宁，八方上下皆和平。
却拾焦头叠床底，犹有余威可驱疠；
屏除药裹添酒杯，昼日嬉游夜浓睡。
谨和老人赋退朝
洪咨夔（宋代）

世事鹏斥鷃，人情燕伯劳。
心须腔放阔，眼要孔提高。
陈力惟求健，承恩敢恃牢。
熟思归计是，春酒荐蒌蒿。
同赏牡丹
韩琦（宋代）

国艳孤高岂自媒，寒乡加力试栽培。当时尚昧随和贵，今日真逢左魏开。

名品已先推洛谱，梦魂唯恐失阳台。花王亲视风骚将，中的方应赏巨杯。
赠杜西林孝廉
百龄（清代）

典坟瀹灵府，文字余芳馨。清浊流派远，判若渭与泾。

作者入堂奥，秘钥门常扃。纷纷饤饾家，何由窥仪型。

杜子老斫轮，甘苦皆已经。皋比教不倦，光风嘘户庭。

理窟洞观火，词源高建瓴。肘腋驱万卷，囊括无畦町。

当其兴会至，洋洒笔不停。一读三叹息，春夜镫荧荧。

金钟发妙响，扣之惭寸莛。脂炭向矮屋，蕊榜联文星。

及今斗杓回，起蛰来春霆。
题崇庆寺壁
温宪（唐代）

十口沟隍待一身，半年千里绝音尘。

鬓毛如雪心如死，犹作长安下第人。
秋闺二首
林章（明代）

秋雨何潇潇，五更滴红叶。
滴滴叶间红，可以比啼颊。
雨宿汝坟禅院次壁间鲍雅堂前辈留赠寺僧韵
言朝标（清代）

欲寻彼岸叹迷津，暂对山僧面目真。暮雨留车成小住，寒云锁寺不知春。

子将月旦寻遗论，明远风怀信可人。记取汝坟桥畔路，重来桑下证前因。
雪中次韵王巩廷平四绝句 其一
刘摰（宋代）

此时遥忆子猷家，幽兴应思剡水涯。未向东风见琼树，且传春色赠梅花。
杨补之梅
释元肇（宋代）

一幅霜绡染壑烟，茹琼吐雪似年年。上林多少春风面，白首杨郎正草玄。
将至筠，先寄迟、适、远三犹子
苏轼（宋代）

露宿风餐六百里，明朝饮马南江水。未见丰盈犀角儿，先逢玉雪王郎子。

对床欲作连夜语，念汝还须戴星起。夜来梦见小于菟，犹是髧髦垂两耳。

忆过济南春未动，三子出迎残雪里。我时移守古河东，酒肉淋漓浑舍喜。

而今憔悴一羸马，逆旅担夫相汝尔。出城见我定惊嗟，身健穷愁不须耻。

我为乃翁留十日，掣电一欢何足恃。惟当火急作新诗，一醉两翁胜酒美。
说无生话图赞
释心月（宋代）

收拾山云海月情，团栾鼻直眼眉横。
龟毛拂子兔角杖，敲得虚空啵啵声。
宿赵𡸯丞家
戴表元（宋代）

溪山兵后县，风雪旅中人。迫夜愁严鼓，冲寒托软巾。

摧藏名自在，疏率馔殽真。今代徐元直，高风自可亲。
云山诗境
史弥宁（宋代）

天公收画底论钱，借与山人换样看。
云巘浮春晴嶂暖，烟岩积雪晓屏寒。
平林淡抹精神妩，小景横陈气象宽。
定自米家船上买，不然那得许多般。
题杨宪长家手卷二首 其一 云程万里
何瑭（明代）

万里青云路，先生次第行。山川频按节，夷夏尽知名。

令肃豺狼避，恩深草树荣。犹思补丹扆，驱马向神京。
初年
陈叔达（唐代）

和风起天路，严气消冰井。索索枝未柔，厌厌漏犹永。
谢人示诗集
黄裳（宋代）

骚雅先生得古风，恨无吟侣忽相逢。欲陪大巧搜春景，已贾长相插笔锋。

花下比声歌帝力，醉中联句颂花容。斐然小子多诗癖，时遣青衣寄一封。
和客晏居四咏 其三 明月
张元凯（明代）

三五清晖散碧空，郁葱嘉树露华中。不堪青岁徒零落，且就芳樽隐桂丛。
客珠崖怀罗浮寄山中诸子三十韵 其五
成鹫（清代）

洞里主人去不来，好山抛向白云堆。岩花落尽空中雨，野火烧残劫外灰。

虚室岂宜终日闭，重门相待及时开。悬知开后仍虚室，寄语同参莫见猜。
揽镜 其二
孙元衡（清代）

半生魂梦总飞扬，关塞须眉气老苍。更莫自疑还独笑，鬓边不是点吴霜。
寄上吴王三首
李白（唐代）

淮王爱八公，携手绿云中。小子忝枝叶，亦攀丹桂丛。

谬以词赋重，而将枚马同。何日背淮水，东之观土风。

坐啸庐江静，闲闻进玉觞。去时无一物，东壁挂胡床。

英明庐江守，声誉广平籍。洒扫黄金台，招邀青云客。

客曾与天通，出入清禁中。襄王怜宋玉，愿入兰台宫。
感兴
李涉（唐代）

隋氏造宫阙，峨峨倚云烟。搜奇竭四海，立制谋千年。

秦兵半夜竭，烈火焚高台。万人聚筋血，一旦为尘埃。

君看汴河路，尚说隋家柳。但问哭陵人，秋草没竭久。
余园中多蓄怪石，有合于「绉瘦透」三字者，峭立可人。因赏以诗
林占梅（清代）

东海携归怪状呈，髯苏当日最留情。灵通说法头应点，峭合论文势不平。

思黯品题宜列甲，元章参拜定呼兄。故知上世娲皇力，瘦骨玲珑煅炼成。
白水山
王栐（宋代）

高空重素练，界断碧山纹。
雪浪冲天下，风涛带雾分。
乌尖峰顶水，驴迹岭头云。
几欲乘槎访，星河没夕曛。
东湖留题 绿岩亭
黄裳（宋代）

半岩亭势俯涟漪，北顾尤宜鹭下时。终是谪仙风思好，无情常与月相期。
冬行三首 其三
卢仝（唐代）

不敢唾汴水，汴水入东海。污泥龙王宫，恐获不敬罪。

不敢蹋汴堤，汴堤连秦宫。蹋尽天子土，馈餫无由通。

此言虽太阔，且是臣心肠。野风结阴兵，千里鸣刀枪。

海月护羁魄，到晓点孤光。上不事天子，下不识侯王。

夜半睡独觉，爽气盈心堂。颜子甚年少，孔圣同行藏。

我年过颜子，敢道不自强。船人虽奴兵，亦有意智长。

问我何所得，乐色填清扬。我报果有为，孔经在衣裳。
端午贴子词 其六
真德秀（宋代）

圣心日日望丰年，清晓炉熏彻九天。二麦登场蚕著茧，平畴新绿又连阡。
比在阜城寺中韵所得语还里任伯首和之因并录传冀有相广者 其三
王安中（宋代）

风襟得清泠，世味增淡薄。委蝉观四大，缚虎视六凿。

中肠过饥雷，益悟非妄作。
王木叔秘监挽词
叶适（宋代）

美人昔来芙蓉傍，山为发灵水吐芒。
美人今归在何处，箫哀鼓悲葬前冈。
我欲从之似云出，友风子雨游四方。
梦魂无凭不可挽，坐揽衰滋终摧藏。
朔斋惠龙焙新茗用铁壁堂韵赋谢一首
林希逸（宋代）

天公时放火前芽，胜似优昙一度花。修贡暂烦铁壁老，多情分到玉川家。

帝畴使事催班近，仆守诗穷任鬓华。八椀能令风两腋，底须餐菊饭胡麻。
与任道及顺久二师赋小阁见月
强至（宋代）

醉领玉川子，夜入支公院。
危阁邀共登，身在霜空半。
缺月穿云来，尘区未应见。
长飚荡寸霭，天宇痕无线。
坐久吹青灯，寒光可对面。
飘飖释苑秀，洒落儒林彦。
相逢爱忧清景，险语写幽玩。
野令才素悭，斗为吟毫健。
诗成万象索，孤影转楼殿。
游屦绝出门，高僧应作伴。
读徐道晖集
徐玑（宋代）

悟得玄虚理，能令句律精。
生前惟瘦苦，身后得名清。
朋友裒钱葬，先生有笔评。
林头旧题名，苔藓带云生。
池亭待月二首
李弥逊（宋代）

不寐池塘夜，萧萧夏木重。
亭虚风趁客，水净月随侬。
蛙喜鸣如吹，蝉饥语似蛩。
一区真自足，何地肯相容。
木兰花慢（赋牡丹）
陈允平（宋代）

杜鹃声渐老，过花信、几番风。爱翠幄笼晴，文梭飏暖，阑槛青红。新妆步摇未稳，捧心娇、乍入馆娃宫。消得金壶万朵，护风帘幄重重。

匆匆。少小忆相逢。诗鬓已成翁。且持杯秉烛，天香院落，同赏芳秾。花应怕春去早，尽迟迟、待取绿阴浓。拚却花前醉也，梦随蝴蝶西东。
灵山古云粹法师赞
释智遇（宋代）

三观互融显其机，十门不二荡其迹。
如月印水兮光入共微，如春在花兮香袭共裓。
是谓教庠之英，北峰这嫡。
描邈将来不如伊，从教大地无人识。
晨登采石
鲍皋（清代）

风咽深松响落潮，翠螺峰上晚岚消。乱花成路客闻磬，残月在林僧采樵。
次东坡先生用六一先生雪诗律令龟字二十韵旧禁玉月梨梅练絮白舞鹅鹤等字新添访戴映雪高卧齧毡之类一切禁之
杨万里（宋代）

病身柴立手亦龟，不要人怜天得知。一寒度夕抵度岁，恶风更将乾雨吹。

作祥只解诳饥腹，催老偏工欺短髭。透屋旋生衾里铁，隔窗也送砚中澌。

揽衣起看端不恶，两耳已作冻菌危。似明还暗静复响，索我黄绢挥乌丝。

误喜家贫屋骤富，不道天巧人能为。忽思向来旅京国，瘦马断鞭包袖持。

红金何曾梦得见，茧生脚底粟生肌。残杯冷炙自无分，不是不肯叩富儿。

独立西湖望东海，海神驾雪初来时。眼花只怪失天地，风横并作翻帘帏。

飞来峰在水仙国，九里松无尘土姿。只欠杖头聘欢伯，安得醉倒衣淋漓。

犹遭天子呼野客，催班声里趋丹墀。如今四壁一破褐，雪花密密巾披披。

诗肩浑作远岭瘦，诗思浪与春江驰。茅柴乞暖却得冷，聊复尔耳三两卮。

东坡逸足电雹去，天马肯放氂牛随。君不见溧阳县里一老尉，一句曾饶韩退之。
忆秦娥 夜雨，怀二、三两姊
陈珍瑶（清代）

红楼静。湘帘不卷栏慵凭。栏慵凭。怕它芳草，逗人离恨。

梨花门掩黄昏近。芭蕉彻夜敲窗冷。敲窗冷。何时联袂，剪灯同听。
后秋思五言五首
方回（元代）

黄陈今不作，天地少诗人。
不是诗人少，诗人未必真。
寄杨彦远隐君
郑元祐（元代）

子云家在让王村，昆弟三人行最尊。胜槩不烦多屋宇，醉乡元自有乾坤。

蒙天锡福身长健，与物为春道自存。璊玉坠枝桃结子，翠幢罗盖竹生孙。

按歌亲制萦云曲，教舞长开待月轩。艺足稻田青雨泼，睡浓嶶帐锦香温。

不于野隐惭雌伏，政以朝趋怯骏奔。比迹梁鸿脱尘网，追踪巢父洗心源。

佛香梵夹还投老，取次毗邪不二门。
武山
周是修（明代）

武山山势凌云雄，当南突出虎鼻峰。峰头直上九千丈，翠光倒削玉芙蓉。

飞湍瀑流挂绝壁，松桧龙鳞柯铁屈。就中楼阁开窅冥，风霆白昼惊霹雳。

紫虚真人华盖仙，朱颜绿发不笑言。手持天关踏地轴，服饵玄牝耕丹田。

琪花瑶草时堪把，红尘谁是长年者。猿鹤如能问道心，云在山上水山下。
题琴河听雨图 其一
华蘅芳（清代）

鸳鸯不怕雨潇潇，水上双飞暮复朝。昨夜星辰银汉路，故乡风景绿杨桥。

萍踪更比菱枝弱，花信仍催柳絮飘。心事哪能抛得去？一为追忆辄魂消。
闻褫阁职免新任之报二首 其二
李昴英（宋代）

狂妄孤臣罪有馀，三年三度挂丹书。群儿过计愁郎罢，外物浮名总子虚。

只是儒酸真面目，不题道号混樵渔。亲朋欲语浇教醉，休与时人定毁誉。
文宣王及其弟子赞 其五十二
赵构（宋代）

黄伯著祀，公孙是云。弥缝中道，协辅斯文。藏修方异，渐渍其勤。

史词不忘，播为清芬。
八月十五夜月有五色华晕二首 其二
黄省曾（明代）

满月漾昭回，澄辉穆气催。望宫华缀幕，飞镜彩妆台。

作晕龙文杂，为图凤色开。凉风寒殿早，天锦定应裁。
始入州谒宣尼庙二首 其一
胡应麟（明代）

猗欤大圣人，树建实高厚。道苞羲农前，业擅尧舜右。

茫茫沧海水，涓滴靡不受。俨若登岱宗，绝顶小宇宙。

于戏七雄降，生民失领袖。九流竞纷纭，百氏互驰骤。

虚无驾犹龙，因果凿灵鹫。骎寻天网缺，畴补坤轴漏。

龙飞歘淮甸，六合更造就。车书焕一统，谱系明授受。

寰区设黉校，家掖仍户诱。诗书被华貊，狐兔伏林岫。

遂令宣尼脉，炳耀绝先后。伟哉成周基，八百衍潢胄。
古塞上曲七首 其七
沈鍊（明代）

古来大将运机谋，指画军符夜未休。可怪红妆连甲队，欲将歌舞觅封侯。
田家诗拟陶
翁荃（清代）

穷经一生事，老至强荷锄。先师鄙樊子，农圃谢不如。

我胡忽改业，甘为小人徒。圭组岂不荣，日与倾危俱。

黾勉食其力，一饱安有馀。魂梦无萦扰，日高起徐徐。

床头清酒熟，聊以解辛劬。
招王阚二同年
金君卿（宋代）

偶忆去年逃暑饮，与君通夕屡忘归。
旋沽美酒开樽渌，更买新鱼斫鱠肥。
今日忽惊池水涨，小亭依旧柳阴围。
停舟待月波心去，携手相过莫我违。
焦夫子画
吕陶（宋代）

予不见夫子之身，不知夫子何如人。但见蕴之为之赞，与可笔其神。

二公规鉴少许与，独于夫子何勤勤。意是抱道者，有志不得伸。

洁操蜀江泉，栖心岷岭云。野饭有藜糁，浊杯无醨醇。

平居不荷蓧，来者莫问津。笑歌千古已白日，睥睨六合皆红尘。

气貌特怪陋，意味尤酸辛。破褐聊被体，如敝履之安贫。

爬痒颇适兴，如扪虱之自珍。五六十载一邑间，安宁寇乱昏复晨。

世累不我及，浩然保天真。尝闻西南维，是古多隐沦。

令伯纯好任公贤，风范皆足师吾民。仲元高明君平晦，声迹长共日月新。

当时传公议，后世仰嘉闻。夫子虽不达，见于绘像诗与文。

清标可想味，素节难等伦。从此千万年，焜耀寂寞滨。
幸太学倡和
吕大防（宋代）

清晓金舆出建章，祠宫转仗指虞庠。三千逢掖裾如雪，十万勾陈锦作行。

再拜新仪瞻鲁圣，一篇古训赞周王。崇儒盛世无云补，扈跸空惭集论堂。
偈颂一百五十首 其一○七
释心月（宋代）

最初机，末后句。有准绳，没规矩。岂可错承当，岂可错分付。
偈颂一一二首 其八十八
释清远（宋代）

什么物，恁么来，休将明镜挂高台。什么物，恁么去，分明不用当台举。

举得分明得更难，澄潭不许苍龙盘。便恁会，太无端，华藏毗卢世界宽。
次韵许深父
张栻（宋代）

西山老木正亭亭，云影参差阴复晴。
手卷残书天欲暮，闻君剥啄叩门声。
挽瑞金尹万深战死其子万麟请
钟芳（明代）

四郊烽火夜，鏊战背孤城。陨血膏荒荠，蜚声灿列星。

子膺身后宠，人仰在时刑。表异丝纶重，千年照汗青。
柳枝词
吾丘衍（元代）

一径梨花过雨沾，日华浮动碧丝帘。前轩插遍垂杨柳，看舞春风又画檐。
和杜仲观青字诗二首之二
贺铸（宋代）

白马青络头，青萍宝带钩。
青溪流水急，独上青翰舟。
佳人青雀钗，手把青荷游。
慕君青云器，青发结绸缪。
偈颂二百零五首 其二十五
释正觉（宋代）

衲僧舌头真个自由，浑仑里许没锥钩。轮扁斲工不授子，庖丁游刃无全牛。
送王侍郎改除二首 其二
释居简（宋代）

泉石岂不好，老我泉石心。可无鹪鹩枝，来傍威凤林。

凤兮千仞鹪，览德斯下临。青冥丛玉霄，洞视潜伏深。

枪榆六月息，共听朝阳吟。梧桐生朝阳，老干垂层阴。

夕霭联晨霏，凉入薰风琴。扣弦借清商，千里秋沈沈。

乡来嘲哳声，不复沸釜鬵。卷舌绝音响，泯默如病瘖。

采羽仍嘤嘤，善类还愔愔。醴泉与竹实，报效杳莫寻。

且复事颂祷，耸德齐巍岑。词藻苦羞涩，戛击非球琳。

伫为王者瑞，九成仪韶音。
方务德元夕不张灯留饮赏梅务观索赋古风
韩元吉（宋代）

昨日风雨今日晴，绿水桥南春水生。
使君元夕罢高宴，亭午邀客花间行。
危亭直上花几许，水仙夹径梅纵横。
不须沈水薰画戟，帘幕自有香风清。
门前纷纷乌鹄乱。隐几坐爱寒江明。
忆昨淮南戎马动，岂谓景物还新正。
遗民归公十万口，鼙鼓日日严刀兵。
眼看指麾尽摩抚。闾里愁叹成欢声。
酬功端合侍玉辇，安得坐啸江干城。
景龙灯火公尚记，耆旧出语儿童惊。
我来两月滥宾客，况有别驾能诗名。
相从一笑说万事，重费美酒勤杯觥。
东风摇荡入烟柳，歌管错杂催离情。
诏书徵拜那可后，为公前马遥相迎。
梅花七律 其十三
张道洽（宋代）

才有梅花便不凡，半依月涧半霜岩。斜攲独树疑龙卧，细啄残英笑鹤馋。

雪里仙姿谁解写，腊前春信可容缄。孤山遗下十四字，千载一条冰样衔。
礼记二则
戴圣（两汉）

虽有嘉肴

虽有嘉肴，弗食，不知其旨也；虽有至道，弗学，不知其善也。是故学然后知不足，教然后知困。知不足，然后能自反也；知困，然后能自强也。故曰：教学相长也。《兑命》曰“学学半”，其此之谓乎！

大道之行也

大道之行也，天下为公。选贤与能，讲信修睦。故人不独亲其亲，不独子其子，使老有所终，壮有所用，幼有所长，矜、寡、孤、独、废疾者皆有所养，男有分，女有归。货恶其弃于地也，不必藏于己；力恶其不出于身也，不必为己。是故谋闭而不兴，盗窃乱贼而不作，故外户而不闭。是谓大同。(矜 同：鳏)
秋夕北楼
石延年（宋代）

秋霁露华清带水，月明天色白连河。
夜兰澄影星微动，瑟瑟层飔上下波。
题碧湖池边六柱亭
张天赋（明代）

异卉奇花映碧湖，湖干亭对白云居。周遭翠色群峰合，隔断红尘半点无。

风静安閒玄鹤梦，月明清浸夜光珠。桃花浪煖天雷雨，争看池中变化鱼。
酒醒
郭邦彦（金朝）

少年骄气总消磨，万事纷纭梦里过。三载自持荤食戒，一心还被性宗魔。

凌烟阁上荣名好，聚窟洲边乐事多。今日酒酣都忘却，乱吟俳语作狂歌。
集古 听歌
李俊民（金朝）

清歌空得隔花闻，寂寞堂前日又曛。

共待夜深听一曲，女儿弦管弄参军。
汤村逢陈安性
晁补之（宋代）

束装清晓来江浦，瘦马羸童犯山雨。
解鞍入寺闻钟声，堂上僧山日初午。
故人聆我足音喜，纱帽相逢坐东庑。
别来几日颔生须，相见惊疑更问语。
念昨与君俱随书，贫贱不为人比数。
侍郎门馆乏容悦，举子文章惭莽卤。
瞽言强献亦何有，君去东州我之楚。
可怜今日江头路，草草逢君具鸡黍。
我贫无策未容饱，君禄虽微不犹愈。
如今未可计得失，且作新诗致醇醑。
题冠盖里（在襄州南大山下）
李德裕（唐代）

偶来冠盖里，愧是旧三公。自喜无兵术，轻裘上閟宫。
和李文思早秋五首
邵雍（宋代）

王金秋已至，烁石景方兰。
直养能希孟，闲居肯让潘。
竹间风彗彗，松罅月团团。
洛社多贤友，人人可共欢。
句
程敦厚（宋代）

味重带新驰驿贡，花旌难老隔年芳。
徐帅北归
宋祁（宋代）

旧国青山阔，仙岩绿桂春。
金壶柱史客，玉札上清人。
学雾应成市，泠风肯待旬。
他年留半剂，牝谷愿凝神。
句
潘兴嗣（宋代）

拟将十幅绡，绘出云堂景。
李允蹈判院送酒四斗予答书乃误以为二斗作小
陆游（宋代）

冷官谁顾雀罗门？一纸惟君肯见存。
堪笑放翁昏至此，乘壶误写作朋樽。
许待制挽词
楼钥（宋代）

十载更麾节，阳春万里同。
时时逢蜀士，一一话文翁。
到处留遗爱，诸郎守教忠。
庆源知未艾，往日有阴功。
偈颂三十六首
释如珙（宋代）

施供养者，受供养者。
俱无住著，获波罗蜜。
赠缝人
释元肇（宋代）

传来家法远，妙在自通方。到处逢僧说，前年离帝乡。

腰围怜我瘦，舞袖为谁长。不用悬牌额，兰深路有香。
春日感怀
方荫华（清代）

年来心绪倩谁知，一病经旬睡起迟。难释离怀因忆母，重温旧学试规儿。

愁中偏易逢佳节，梦里差能得好诗。听尽廉织终日雨，又堪墙外柳丝丝。
溪梅
李龙高（宋代）

村北村南眩玉田，孤芳岁晚转幽妍。
老天恐被缁尘染，著在残山剩水边。
束起
陈起（宋代）

束起仙翁肘后经，且参思邈枕中吟。
夜来独卧寒无寐，忆杀黄紬旧破衾。
入己还闭
释师范（宋代）

南方经历几云烟，收得珍奇货满船。
弹指便风帆到岸，一时翻作大光钱。
春晓
甘复（元代）

华馆耿不寐，芳春催赏心。水际月微白，零露花气深。

东峰曙色月，茂树鸣幽禽。时景觉易晏，宿昔成华簪。

岂无济时意，自顾力不任。孤吟倚前楹，恻怆遗哀音。
蝶恋花
李之仪（宋代）

为爱梅花如粉面。天与工似，不似人间见。几度拈来亲比看。工似却是花枝浅。

觅得归来临几砚。尽日相看，默默情无限。更不嗅时须百遍。分明销得人肠断。
同履仁濯足剑池
文徵明（明代）

舍舟即嵚崎，探策入窈窕。穷崖擘苍铁，直下千寻表。

绝磴悬飞梁，仰首心欲悼。阴壑多长风，六月更幽悄。

秋声落井干，翠雨滴深筱。与君富閒怀，竟日恣幽讨。

都将双足尘，濯向千年沼。
舟过庾楼
岳珂（宋代）

得名元自庾西阳，秋夜何关旧踞床。
坐上参差雉横堞，槛前来往燕归樯。
骚人雪月撩新句，游子风云忆故乡。
何日君恩粗能报，苔矶从引濯沧浪。
谢林默之居士惠酒居士山居方与世绝尚欲友此
陈傅良（宋代）

不将鹅鸭恼比邻，林下萧然老幅巾。
乞与青州十从事，添成明月两閒人。
后汉门。羊续
周昙（唐代）

鱼悬洁白振清风，禄散亲宾岁自穷。

单席寒厅惭使者，葛衣何以至三公。
兵饷支绌，劝输感作
林占梅（清代）

肉食何人有远谋，可怜未雨失绸缪。一朝闻警忙擐甲，半夜量沙枉唱筹。

中泽嗷鸿声倍苦，孤城掘鼠事堪忧。男儿莫作守钱虏，纳粟曾闻卜式侯。
蔡云汀澍同学乱中过访同步青祁渰即景各赋
刘继增（清代）

欲访野人家，柔桑一路遮。断桥春水溢，古树夕阳斜。

山色迎眉黛，湖光映脸霞。坠欢何处拾，沽酒问梨花。
五更入宣城诣天庆观朝谒
杨万里（宋代）

晓雾双溪水，秋风百舫桥。行穿子城过，却望女墙遥。

落月能相伴，疏钟似见招。小亭憩山半，换马上岧峣。
久长驿书事
孔武仲（宋代）

空堂深深闪灯烛，群奴鼾眠声动屋。
豆肥草软马亦便，嚼美只动蚕上簇。
天事由来不可量，初更月出星煌煌。
须臾变作霏霏雨，客枕不眠知夜长。
留别李君君颇有归意而未遂
梅尧臣（宋代）

酌我樽中酒，知君羡北归。
如何沙上鸟，远逐片帆飞。
柳梢青（送温守王侍郎帅三山）
葛长庚（宋代）

五马风流，销金帐暖，药玉船宽。放下荷囊，携来铜虎，又举熊幡。

棠阴已接三山。此列郡、彼食大藩。柳雪萦旗，东风拦马，父老争看。
先天易吟三十首
方回（元代）

有画无言语，斯文岂易知。
人心对天一，更向画前窥。
画秦宫人
谢翱（宋代）

结草为衣类鹤翎，初来一味服黄精。宫莺几处衔花出，犹向山中认得声。
浪淘沙·八十加三迎九十
黄某（宋代）

八十加三迎九十，还似婴童。
昭台怨二首
刘凤（明代）

玉舆行幸绝，朱陛暗青苔。
不分恩成故，犹持宠自猜。
薄寒生碧雾，流叶下丹台。
唾井终捐弃，清尘岂重回。
题夏太常满林风雨图二首 其一
徐溥（明代）

太常胸次三湘阔，一洒满林风雨声。移向鸿山读书处，顿令炎气变秋清。
荼蘼叹
施何牧（清代）

荼蘼枝亚牵成屋，荼蘼花满香浮谷。南邻西邻招不来，风落残花惊簌簌。

蘋藻春芹竟川绿。
人日 其二
陈肇兴（清代）

寂寞空山里，悠悠又一春。我身唯对我，人日不逢人。

破阵思英主，平蛮望大臣；肤功期早建，一战灭黄巾。
贺新婚
章甫（宋代）

袖得芹香和粉奁，缠绵香息水痕黏。良缘有玉田中种，好事如痕锦上添。

琴瑟声调君子匹，熊罴梦叶大人占。仙郎此去秋光近，笑指姮娥戏桂蟾。
题慧山翠麓亭
丁宝臣（宋代）

谛看轩轩面翠微，暂来登此已忘机。
地连佛寺楼台古，泉落山忘稻蟹肥。
晓径忽穿清气入，夜船多载白云归。
世人谁识红尘处，终老功名未拂衣。
达观轩
陈渊（宋代）

林杪飞空出栱枅，登临高处乱烟迷。云鹏击水南溟近，霜剑凌空北斗低。

千里江山围万井，一潭风月纳双溪。同谁此地呈胸腹，下视嚣尘万不齐。
舟中酒味酸许深父漕使以家酿来不欲受
袁说友（宋代）

樽酒称台馈，牢辞以例陈。
独醒心已醉，不饮意如春。
凝望嗟陶令，夸醒笑伯伦。
兼金有前训，寄谢白衣人。
百一诗 十九
应璩（两汉）

茍欲娱耳目。
快心乐腹肠。
我躬不悦欢。
安能虑死亡。
和太守
虞俦（宋代）

岂弟循良守，功成意益谦。
寻求七字律，想见一生廉。
活火烹茶蕊，消愁媚酒帘。
南楼月华好，吹笛指须纤。
李郎中生日
王庭圭（宋代）

三槐堂下清阴满，太华峰头绿叶圆。天上正开炎帝历，人间初识岁星年。

名郎早合归华省，藏室行当缀列仙。雉堞新崇边垒壮，长城不独有前贤。
小重山（宴太守张公内翰作）
毛滂（宋代）

碧瓦朱甍紫翠深。玻璃屏障里，锦为城。子胥英爽海涛横。玉堂人，于此劝春耕。

五月政当成。岩廊将去路，肯留行。江山雄胜为公倾。公惜醉，风月若为情。
一落索
朱敦儒（宋代）

惯被好花留住。蝶飞莺语。少年场上醉乡中，容易放、春归去。

今日江南春暮。朱颜何处。莫将愁绪比飞花，花有数、愁无数。
春日田园杂兴
连文凤（宋代）

老我无心出市朝，东风林壑自逍遥。
一犁好雨秧初种，几道寒泉药旋浇。
放犊晓登云外垄，听莺时立柳边桥。
池塘见说生新草，已许吟魂入梦招。
效唐近体二首奉贽云门张布政 其二
陈雷（元代）

异乡身世寄飘零，毕娶犹惭向子平。云外青山他自好，雨中苍葑若为耕。

盐车困骥思刍秣，涸辙穷鳞待水生。重觅西湖旧游路，舞堤杨柳不胜情。
驻舆遣人寻访后山陈德方家
黄庭坚（宋代）

江雨濛濛作小寒，雪飘五老发毛斑。城中咫尺云横栈，独立前山望后山。
调笑令·边草
戴叔伦（唐代）

边草，边草，边草尽来兵老。山南山北雪晴，千里万里月明。明月，明月，胡笳一声愁绝。
寄祁阳义明
邹浩（宋代）

散轩萧散万缘空，寂寂炉烟驻晓风。宾主不知谁合散，江山何许自西东。

有时黄卷倚龛外，无数碧云生句中。好是心如大圆镜，光能照我路岐通。
壮士篇
张璨（明代）

壮士三尺剑，思欲从沛公。项籍妇人仁，不足与成功。

乾坤动杀机，惨淡斗蛇龙。纵观天下势，形胜惟关中。

据险临诸侯，孰敢当吾锋。古来豪杰士，不识刀与弓。

良平真壮夫，筹画在心胸。樊灌鹰犬劳，萧何为发踪。

君看帷幄里，实有万夫雄。
果山春郊即事七首 其六
吴泳（宋代）

官事无穷类海潮，寸肠忍使自煎炮。橐驼种树安心法，且并閒功子细抄。
高士咏。臧丈人
吴筠（唐代）

臧叟隐中壑，垂纶心浩然。文王感昔梦，授政道斯全。

一遵无为术，三载淳化宣。功成遂不处，遁迹符冲玄。
贺新郎·呈王勿斋先生身
陆震（清代）

老才难挫。记从公、平湖春汎，柳绵轻播。酒客半酣争岸帻，并舣绵桥双舸。

公亦脱、红丝布裹。顾语吾翁儿小异，定他年、腾达应先贺。

讵今日，声我堕。敢云百尺楼头卧。只平生、几枝红豆，缪蒙许可。

莫向名流还艳说，祗益小人之过。恐笑口、词场都破。

才尽江淹真阁笔，检残编、悉付银缸火。恨总是，言愁作。
挽袁侍郎二首
刘克庄（宋代）

遗诰兼新讣，同时至荜门。
龙髯先帝远，鲐背几公存。
方恨三旌晚，俄惊一鉴昏。
潸然关世道，不是哭私恩。
再次韵赠张德恭
陈造（宋代）

闯门不乏远方朋，辟席浑如问话僧。
笔底烟云无尽藏，谭间霜霰不寒凝。
身行建德欢谣里，人在春台瑞日升。
老子生涯漫訾省，拥书犹傍短檠灯。
濯缨亭用陈默堂韵
罗从彦（宋代）

十载犹缁京洛尘，归欤那复厕朝绅。君今谈笑青油幕，我但巍峨乌角巾。

江汉更从尼父濯，衣冠宁羡屈原新。欲赓孺子沧浪咏，会意须还舍瑟人。
徽宗皇帝临右军兰亭序御书赞
岳珂（宋代）

太霄帝君升寿丘，梦中灵篆垂鸾虯。
翩然下作八极游，赤符羽盖临中州。
神机天纵凌□□，日□月□孕□□。
□□殿前卷罳罘，□□□□侍卫休。
昭回云汉光正浮，万象不足供雕锼。
兰亭当日禊事修，笔力一挽回千牛。
不特字健文亦遒，萧统作选弃不收。
藿羹讵识罗珍羞，掎摭碔砆遗琳球。
帝谓□□予欲□，巨笔霞练扶斗辀。
写成斜月辉琼楼，群真鹄立光射眸。
六丁雷电不可求，倏忽一瞬三千秋。
长安千门曲江头，柳色曾系金□□。
天涯恭览涕泗流，苍梧叫□□□愁。
夜坐看月
杨冠卿（宋代）

春夏季孟间，草木蔽山骨。
青苍霭芳华，烟霏相出没。
适从忧患霭，观化超理窟。
无心岫间云，有定水中月。
我方意如如，谁尚书咄咄。
摸鱼儿五首 其三
蒋敦复（清代）

买陂塘、旋栽杨柳，柳边长聚鸥鹭。双溪千树村家独，问讯桥名红土。

君小住。爱居士、头衔自把清凉署。浮生未误。看风月情怀，烟霞痴痴，高卧此林坞。

人间世，第宅王侯几许。夕阳芳草无主。云山四壁堆图画，移取神仙家具。

花影度。听弹瘦湘弦，一鹤来微步。柴门日暮。但枯笠寻诗，瘿瓢贳酒，三两素心侣。
潘茂和才叔远访雨后饯别 其二
许及之（宋代）

许种飞霞竹，仍求瓯浦梅。思乡常梦寐，报国乏涓埃。

玉叶裁云脍，榴花染雪醅。朝三吾已定，谪百便来归。
公宴诗
刘桢（两汉）

永日行游戏，欢乐犹未央。
遗思在玄夜，相与复翱翔。
辇车飞素盖，从者盈路傍。
月出照园中，珍木郁苍苍。
清川过石渠，流波为鱼防。
芙蓉散其华，菡萏溢金塘。
灵鸟宿水裔，仁兽游飞梁。
华馆寄流波，豁达来风凉。
生平未始闻，歌之安能详。
投翰长叹息，绮丽不可忘。
姜总管自筑墓舍名茧庵求诗
陆游（宋代）

君不见赘翁退隐真皇时，茧室遗名星日垂，虽无豪士千车送，不媿高人一锸随。
又不见贞观故人有王显，抵老摧颓不作茧，一时戏语今尚传。
人生穷达谁能免？茧庵知君出游戏，寿过期颐乃常事。
青松手种三千本，会看半空翻鼓吹。
人老则衰君不然，快泻玉船鲸吸川。
钓璜远祖应相似，八十方为筮仕年。
过雪峰亭
韦骧（宋代）

二月春将半，山高雪未消。危亭在屏障，万水缀琼瑶。

似与尘寰隔，安知云路遥。区区澄按外，暂得驻轻轺。
南塔寺上方
释智圆（宋代）

绝顶深栖万虑平，路盘危石雨苔青。
江涵迥汉供闲望，雪映幽窗卷旧经。
磬击晓霜禅乍起，枕摇秋浪梦初醒。
为邻自有忘机者，月下时时扣竹扃。
资福训童行颂 其七
释怀深（宋代）

莫说他人短与长，说来说去自招殃。若能闭口深藏舌，便是修身第一方。
偶题北轩
吕南公（宋代）

说儒论四方，以北为背明。盖言幽阴位，有向即非亨。

遂令口耳儿，恶北如近刑。安知壬癸交，于此兆万灵。

天元气始降，坎水首五行。理数渐推迁，至兑乃秋成。

馀阴与初阳，分此朔易庭。故为始终地，变化容可轻。

不但天道尔，人为亦该并。帝王宅九垓，辅相罗贤英。

德虽若伊周，稽首为公卿。如其恶北面，谁以臣庶称。

吾知讲析师，苟以巧自矜。何能乱达识，止可欺愚冥。

吾来坐书屋，轩楹有北名。题诗非赋咏，聊以说儒憎。
过筠石山居
朱谏（明代）

何地是蓬莱，云烟万里开。山花敷绿草，竹影扫苍苔。

鸥鸟随风去，兰桡逐浪回。隔江新酒熟，谁与一衔杯。
云月篇
李流谦（宋代）

云在山，月在水，合和二物谁遣使。
云收但有千巑屼，月落惟余一清泚。
向来为同复为异，欲说谁钳三尺喙。
与君临流共一笑，影堕澄泓实相似。
故应拄杖偶然来，那得泉中觅居士。
人间八月秋更老，桂树无风波不滓。
碧筩为樽酌清醥，琼瑶嗽肠雪冰齿。
江妃为予舞凌波，老鹤不眠亦孤唳。
酒醒忽忆三峰游，目光已在鲸鱼背。
瞿塘、巫峡
张问陶（清代）

瞿塘蟠大壁，巫峡削千峰。
处处奇相敌，山山妙不重。
诗随林壑变，天辟画图浓。
何日真游遍，穿云策短筇？
秋旱得雨
王炎（宋代）

下田出龟兆，高田半黄埃。
禾穗槁欲死，益以蟊贼灾。
钲鼓竞祷祈，民病神所哀。
划空走笑电，隐地鸣怒雷。
云将为前驱，颇送甘雨来。
老稚喜欲狂，稍觉生意回。
鸡豚赛秋社，屈指篘新醅。
米价免翔贵，我亦怀抱开。
凉声绕松梢，披襟可徘徊。
执热汗如雨，得此亦快哉。
短歌当甿谣，因以侑一杯。
题使台后圃八首 其四 阜安堂
释德洪（宋代）

礼义成风俗，丰登民阜安。此堂共僚属，把酒听吹弹。

地富湖山美，宵晴风月寒。胜游无俗韵，意适有余欢。
登黄山望两岸炮台
夏孙桐（清代）

插江山势耸岧峣，被酒登临意廓寥。云外双螺京口影，风中万廓海门潮。

重重壁垒新天险，草草廛闾小市嚣。正是河豚吹雪上，故乡能不恋渔𦨣。
句
朱浚（宋代）

红云近处催班急，只待春前奏凯归。
偶作
陆文圭（元代）

奸雄往往堕危机，成败安能论是非。空笑狂生投益智，绝怜老母遗当归。
过邻家看菊乞之以归
赵蕃（宋代）

径荒空道菊犹存，岂不怀归病苦昏。
乞得邻花有根拨，带泥栽著定州盆。
念奴娇（八月十三夜，与宋卿对月赏桂花于光远庵，和李汉老词）
倪稱（宋代）

素秋向晚，正洞庭木落，疏林凋绿。惟有岩前双桂树，翠叶香浮金粟。皓月飞来，徘徊树杪，光射林间屋。夜深人静，好风忽起庭竹。

俄顷万簌号鸣，清寒疑乍，听高岩悬瀑。起看碧天澄似洗，应费明河千斛。细酌鹅黄，宴搜奇句，逸气凌鸿鹄。浩歌归去，却愁踏碎琼玉。
倚阑令
卢祖皋（宋代）

惜春心。步花阴。怕春深。风扬游丝吹落絮，满园林。

日长帘幕丝丝。朱阑畔、斜亸琼簪。笑摘梨花间照水，贴眉心。
和鲜于子骏游沙溪洞
冯山（宋代）

放辔深穷物外天，少偿游恨十馀年。诸仙羽化曾由此，千载岩馀尚宛然。

门转青溪空水石，室存丹灶养云烟。冰骸坐久虽清澈，独有区中世俗缘。
客子
邓云霄（明代）

客子庖厨薄，日来蝇鼠稀。自知心更远，敢谓俗能违。

上客无回辙，呼童莫掩扉。宦情今可见，已息汉阴机。
天马歌
司马光（宋代）

大宛汗血古共知，青海龙种骨更奇。
纲丝旧画昔尝见，不意人间今见之。
银鞍玉镫黄金辔，广路长鸣增意气。
富平公子韩王孙，求买倾家不知贵。
芙蓉高阙北向开，金印紫绶从天来。
路人回首无所见，流风瞥过惊浮埃。
如何弃置归皁栈，踠足垂头困羁绊。
精神惨澹筋骨羸，举目双晴犹璀璨。
伏波马式今已无，子阿肉腐骨久枯。
举世无人相骐骥，憔悴不与驽骀殊。
神兵淬砺精芒在，宝鉴游尘肯终晦。
君今鬋剔被鸣鸾，尚能胜踏昆仑外。
墨梅鱼扇寄孙成甫
陈造（宋代）

都城六月难为客，暑焮火山不馀息。
从人辄博褦襶嗔，假馆翁家得休适。
髯翁囷积胸中奇，对客清谈霰雪飞。
扇材寄似亦安用，聊代玉麈谈间挥。
须知寒夜冰花影，著子骈枝可调鼎。
濠梁之乐物我融，翁自欣然渠不领。
向来礴勃非画工，象外析理翁则同。
少酬他日清凉惠，知我梦依君子风。
留鱼涧
王世贞（明代）

夭桃落英长自留，游鱼一入便堪愁。梁宫亦有千迷道，闽岭闻歌九曲流。
遣兴十首 其八
员兴宗（宋代）

陕府东郊魏仲先，曾言无事小神仙。而今懒残浑到我，去子百年仍著鞭。
酬令狐郎中见寄
李商隐（唐代）

望郎临古郡，佳句洒丹青。应自丘迟宅，仍过柳恽汀。

封来江渺渺，信去雨冥冥。句曲闻仙诀，临川得佛经。

朝吟支客枕，夜读漱僧瓶。不见衔芦雁，空流腐草萤。

土宜悲坎井，天怒识雷霆。象卉分疆近，蛟涎浸岸腥。

补羸贪紫桂，负气托青萍。万里悬离抱，危于讼閤铃。
归自南都咏怀四十韵寄呈豫瞻铨部
黄淳耀（明代）

壮龄疏世务，早岁慕文章。跌宕三冬久，儃佪百亩荒。

燃松明夜火，斫屧拓晨窗。未睹玄文就，空令白业妨。

老亲怜疾病，良夜念行藏。劝勉趋场屋，支持裹糗粮。

放船梅雨绿，问店麦秋黄。陵寝瞻佳气，溪山醉杂光。

书时频啸咏，压韵互雄强。稍就秦淮月，俄依汉署香。

羁愁浑拨弃，新语得商量。炎厉何其甚，微躯未觉良。

帖经殊漫漫，对策颇琅琅。刺灭祢衡袖，钱羞杜甫囊。

枭卢随六博，聚散各参商。下濑征帆峭，徂秋客貌苍。

避人行故里，排草入深堂。已报刘蕡罢，谁知赵壹伤。

同心赠丹棘，闰岁厄黄杨。去去怀吾道，寥寥恨未央。

秦中坑并沸，塞上肉犹疮。米贼终殃汉，花门必祸唐。

民生半豺虎，国论一蜩螗。济物吾何有，忧时意渐忘。

旧贫唯锦里，新好亦柴桑。易卦编仍擿，戎韬卷在床。

调治丹灶熟，芟剪葛覃长。饮用恒常醉，愁须澹泊汤。

更看时溷浊，所恃鉴精详。求瘼闻当宁，知人总大纲。

妖氛应荡涤，云汉伫光芒。日者偕吾友，论文及令郎。

著鞭惊士雅，阁笔叹元尝。星聚连三月，蓬飘遂一方。

慵鱼腮既曝，健鹘翅徒张。游想竹林兴，景看萸菊芳。

剑鸣龙虎在，风卷鹡鸰忙。醉否登高日，归欤舞綵将。

玄除霜欲落，乌榜气先凉。惆怅觞难御，裁诗报夕阳。